Elisabeth Arnold (RV), 2003-11-18:
Det er rigtigt, som den tidligere ordfører sagde, at forberedelsen har været grundig, og jeg vil også gerne sige fra Det Radikale Venstres side, at forberedelsen har været forbilledlig.
Jeg synes, det er en flot proces, lovforslaget har været igennem, og det ville være dejligt, hvis al vores lovgivning her i Folketinget gik igennem en tilsvarende proces.
Først ligger der en betænkning fra det såkaldte Brydensholt-udvalg.
Øvelsen går ud på at kunne gennemføre lovændringer, der gør det muligt for Danmark at ratificere en Europarådskonvention om it-kriminalitet og desuden at deltage i en EU-rammeafgørelse om angreb på informationssystemer, så der er et klart formål med den betænkning, der er skrevet.
Høringsprocessen var grundig og medførte adskillige ændringer i lovudkastet, så det lovforslag, der foreligger nu, allerede har været igennem en vurdering fra de folk, som det vedrører - de folk, som skal fortolke loven bagefter, og de folk, som ved, hvordan de tekniske muligheder kan blive påvirket af lovforslaget.
Der er fire hovedelementer i lovforslaget, og det første er, at det skal være strafbart at videregive koder eller passwords, der giver adgang til informationssystemer, der er beskyttede.
Det betyder, at industrispionage og andre ophavsretskrænkelser bliver lettere at retsforfølge - ikke sådan at forstå, at det er særlig let at retsforfølge den slags krænkelser, men det bliver i højere grad muligt som følge af dette lovforslag. I parentes bemærket er det jo længe siden, vi havde en af de mest berømte danske ophavsretskrænkelser, nemlig da brygger Jacobsen under en rundvisning på bryggeriet i Plzen tabte sin høje hat ned i gæringskarret og derpå løftede den op igen og børstede den af - vel vidende, at selve den industrispionage, han foretog, nu sad fast forankret i skyggen på hatten, og han kunne tage hjem til sit eget bryggeri og dyrke videre på den gærkultur, som sad i hatten.
Den slags ting ville nok ikke være gået i dag.
I dag ville man passe på, hvad de besøgende på et bryggeri fik adgang til, og man ville også være meget opmærksom på, hvilke muligheder for at få informationer om fabrikshemmeligheder de i øvrigt fik adgang til. Nu bliver det også muligt at retsforfølge folk, der
Det handler om beskyttelse af elektroniske betalingsmidler, og det bliver gjort strafbart at videregive betalingskortkoder eller benytte nogle koder, man ikke har legitim adgang til.
Begrebet dokumentfalsk udvides til også at omfatte elektroniske dokumenter, og begrebet rådighedshindring udvides til også at omfatte elektronisk rådighedshindring.
Der er ingen tvivl om, at disse ændringer er påkrævede.
De er sikkert også meget praktiske, og vi er fra radikal side tilfredse med, at der er gjort så nøje rede for begrundelserne for dem alle sammen.
Til sidst vil jeg blot omtale forslaget om, at politiet får mulighed for at forlange en såkaldte hastesikring af it-systemer i forbindelse med at forhindre, at data bliver slettet automatisk, inden man eventuelt får mulighed for at bruge de pågældende data til efterforskningen.
Vi er tilfredse med, at der ikke ændres ved selve kriterierne for at få udleveret de pågældende data. Der skal foreligge en eller anden formodning eller en mistanke om en krænkelse, men der skal også stadig foreligge en retskendelse. Det har ikke noget at gøre med, at man gerne vil kunne fastfryse datamængden, så den ikke automatisk slettes i forbindelse med en fast rutine hos den pågældende teleudbyder. Der kan stadig være detaljer i forslaget, som vi ikke kan gennemskue, for i virkeligheden ved vi jo ikke - ikke ret mange af os i hvert fald - i detaljer, hvad det her i virkeligheden drejer sig om.
Der er eksperter rundtomkring i landet, som ved en masse om det, men vi er ikke eksperter på dette område her i Folketinget, så derfor forudser jeg, at vi får et forholdsvis langvarigt, men grundigt og i udgangspunktet positivt udvalgsarbejde.